2. ปัจจัยความเสี่ยง

บริษัท บริการเชื้อเพลิงการบินกรุงเทพ จำกัด (มหาชน)
มีการบริหารจัดการความเสี่ยงอย่างเป็นระบบและต่อเนื่อง ทำให้ปัจจัยเสี่ยงต่าง ๆ
ในปีที่ผ่านมาได้รับการบริหารจัดการให้อยู่ในระดับที่ยอมรับได้ ทั้งนี้
ฝ่ายบริหารมีการทบทวนประเด็นความเสี่ยงและปรับปรุงแผนควบคุมความเสี่ยงทุกปีเพื่อให้สอดคล้องกับเป้าหมายตามแผนกลยุทธ์
โดยคำนึงถึงการเติบโตของบริษัทอย่างยั่งยืนและมูลค่าเพิ่มที่ให้แก่ผู้ถือหุ้นในระยะยาว
แต่ยังคงมีปัจจัยเสี่ยงที่อาจเกิดขึ้นและอาจมีผลกระทบต่อผู้ถือหุ้นหรือผู้มีส่วนได้ส่วนเสียที่ควรพิจารณา
ดังนี้

1. ความเสี่ยงทางธุรกิจ

1.1 ความเสี่ยงจากอัตราการเติบโตของอุตสาหกรรรมท่องเที่ยวในประเทศไทย

แหล่งรายได้ส่วนใหญ่ของบริษัทมาจากธุรกิจให้บริการน้ำมันอากาศยานที่ท่าอากาศยานสุวรรณภูมิ
ดอนเมือง สมุย และ สุโขทัย ดังนั้น
การเติบโตของรายได้ขึ้นอยู่กับปริมาณการเติมน้ำมันอากาศยานให้แก่เที่ยวบินที่มาใช้บริการที่ท่าอากาศยานดังกล่าว
ซึ่งมีความสัมพันธ์กับการเติบโตของอุตสาหกรรมท่องเที่ยวในประเทศไทยโดยตรง
บริษัทจึงมีความเสี่ยงในกรณีเกิดเหตุการณ์ร้ายแรงต่างๆ
ที่มีผลกระทบทำให้อุตสาหกรรมท่องเที่ยวเกิดภาวะชะลอตัว เช่น เหตุการณ์ชุมนุมทางการเมือง
ข่าวการก่อวินาศกรรมตามจุดยุทธศาสตร์และแหล่งท่องเที่ยวที่เป็นที่นิยมของนักท่องเที่ยวชาวต่างชาติ
รวมทั้งการเกิดภัยพิบัติทางธรรมชาติที่มีแนวโน้มทวีความรุนแรงและเกิดบ่อยครั้งขึ้น เช่น
เหตุการณ์ภูเขาไฟระเบิดทำให้มีการงดเที่ยวบินเนื่องจากเถ้าถ่านฟุ้งกระจายเส้นทางบิน
เหตุการณ์อุทกภัยในประเทศไทยช่วงเดือนตุลาคมถึงพฤศจิกายน 2554
ทำให้นักท่องเที่ยวยกเลิกแผนการเดินทางมาท่องเที่ยวที่ประเทศไทย เป็นต้น
เหตุการณ์ดังกล่าวเกิดจากปัจจัยภายนอกที่บริษัทไม่สามารถควบคุมได้แต่ส่งผลกระทบต่อธุรกิจการบินและรายได้บริษัทโดยตรง

อย่างไรก็ดี
ฝ่ายบริหารให้ความสำคัญในการควบคุมและติดตามผลการดำเนินงานด้านการเงินอย่างเข้มข้นทุกเดือนรวมทั้งมีการกำหนดจุดชี้วัดความเสี่ยง
(Trigger Point) เช่น EBITDA กระแสเงินสด เป็น สัญญาณเตือนภัยล่วงหน้า
กรณีผลการดำเนินงานมีแนวโน้มว่าอาจจะต่ำกว่าประมาณการเพื่อออกมาตรการควบคุมค่าใช้จ่ายให้สอดรับกับรายได้ที่ลดลง
มีการกำหนดให้ทุกฝ่ายมีวินัยในการใช้จ่ายอย่างเคร่งครัดทำให้บริษัทสามารถจ่ายเงินปันผลให้ผู้ถือหุ้นได้อย่างต่อเนื่องทุกปี

1.2 ความเสี่ยงจากผลการดำเนินงานของบริษัทย่อยซึ่งเป็นส่วนหนึ่งของผลการดำเนินงานบริษัท

จากการที่บริษัทมุ่งเน้นการเติบโตในธุรกิจให้บริการเชื้อเพลิงการบินอย่างครบวงจรจึงมีการลงทุนในบริษัทย่อยที่ประกอบธุรกิจขนส่งน้ำมันอากาศยานทางท่อเพื่อเสริมสร้างความแข็งแกร่งและการเติบโตอย่างยั่งยืน
อีกทั้งรายได้ส่วนหนึ่งเกิดจากเงินปันผลที่ได้รับจากบริษัทย่อย ดังนั้น
ผลการดำเนินงานบริษัทส่วนหนึ่งขึ้นอยู่กับผลการดำเนินงานของบริษัทย่อย
ซึ่งบริษัทย่อยอาจต้องเผชิญความเสี่ยงที่อาจเกิดขึ้นจากลักษณะการประกอบธุรกิจ เช่น
ความเสี่ยงจากการเสนอขอรับสิทธิ์เป็นผู้ดำเนินการขนส่งน้ำมันอากาศยานทางท่อตามโครงการพัฒนาท่าอากาศยานสุวรรณภูมิระยะที่
2 ความเสี่ยงจากการก่อสร้างทับแนวเส้นท่อขนส่งน้ำมันอากาศยาน เป็นต้น

อย่างไรก็ดี
บริษัทมีนโยบายให้ผู้บริหารบริษัทเป็นกรรมการในบริษัทย่อยมีความรับผิดชอบดูแลควบคุมและให้ความเห็นในการดำเนินงานของบริษัทย่อยและมีการสรุปผลการดำเนินงานของบริษัทย่อยรายงานต่อคณะกรรมการบริษัทอย่างต่อเนื่องอีกทั้งบริษัทย่อยได้มีการนำกระบวนการบริหารความเสี่ยงมาใช้เป็นเครื่องมือบริหารจัดการและควบคุมความเสี่ยงให้อยู่ในระดับที่ยอมรับได้
ทำให้บริษัทย่อยมีผลการดำเนินงานที่ดีและสามารถจ่ายเงินปันผลให้บริษัททุกปีอย่างต่อเนื่อง

2. ความเสี่ยงจากการดำเนินงาน

2.1
ความเสี่ยงจากอุปกรณ์ระบบให้บริการเติมน้ำมันอากาศยานอาจขัดข้องหรือไม่สามารถรองรับจำนวนเที่ยวบินที่เพิ่มขึ้นสูงสุดบางช่วงเวลาที่ท่าอากาศยานสุวรรณภูมิ

บริษัท ท่าอากาศยานไทย จำกัด
(มหาชน)มีการดำเนินกิจกรรมทางการตลาดหลายรูปแบบเพื่อส่งเสริมให้สายการบินต่างๆมาใช้บริการที่ท่าอากาศยานสุวรรณภูมิ
อีกทั้งมีแผนที่จะเร่งดำเนินโครงการพัฒนาท่าอากาศยานสุวรรณภูมิระยะที่ 2
เพื่อรองรับปริมาณผู้โดยสารที่เพิ่มขึ้นทุกปี
บริษัทจึงมีความเสี่ยงหากอุปกรณ์ระบบให้บริการเติมน้ำมันอากาศยานเกิดขัดข้อง
หรือไม่สามารถรองรับจำนวนเที่ยวบินที่เพิ่มขึ้นสูงสุดบางช่วงเวลามีผลกระทบทำให้เกิดการล่าช้าของเที่ยวบิน

อย่างไรก็ดี
บริษัทมีการดำเนินการตรวจสอบความพร้อมของอุปกรณ์อย่างสม่ำเสมอรวมทั้งดำเนินการติดตั้งระบบไฟฟ้าสำรองที่คลังน้ำมันสุวรรณภูมิเพิ่มเติมเพื่อรองรับกรณีเกิดเหตุฉุกเฉินเช่นไฟฟ้าดับและยังสามารถให้บริการช่วงเวลาที่มีเที่ยวบินสูงสุดได้อย่างมีประสิทธิภาพโดยจะแล้วเสร็จในปี
2555

นอกจากนั้น บริษัทมีคณะอนุกรรมการกิจการเชื้อเพลิง (Fuelling Operations Committee)
ประกอบด้วยผู้บริหารของบริษัท
และผู้แทนจากบริษัทน้ำมันที่มีประสบการณ์ด้านน้ำมันอากาศยานประชุมแลกเปลี่ยนความคิดเห็น
โดยมีวัตถุประสงค์เพื่อปรับปรุงประสิทธิภาพการให้บริการน้ำมันอากาศยานให้ดียิ่งขึ้น
และกำหนดให้มีการตรวจสอบระบบปฏิบัติการให้บริการน้ำมันอากาศยานโดยกลุ่มผู้ตรวจสอบของบริษัทน้ำมัน
(Joint Inspection Group – JIG) ปีละ 1
ครั้งเพื่อให้มีความมั่นใจได้ว่าระบบปฏิบัติการของบริษัทเป็นไปตามมาตรฐานสากล

2.2 ความเสี่ยงจากภัยอันตรายที่อาจเกิดจากอัคคีภัย หรือ การก่อการร้าย

การดำเนินธุรกิจของบริษัทต้องมีการสำรองน้ำมันอากาศยานไว้ในถังเก็บน้ำมันอากาศยานที่คลังน้ำมันซึ่งตั้งอยู่บริเวณใกล้ท่าอากาศยานดอนเมือง
และท่าอากาศยานสุวรรณภูมิอาจทำให้มีความเสี่ยงที่จะเกิดอัคคีภัย หรือ ภัยอันตรายอื่นๆ เช่น
การก่อการร้าย เป็นต้น อันจะก่อให้เกิดความเสียหายอย่างมีนัยสำคัญต่อบุคคล ทรัพย์สิน สิ่งแวดล้อม
และ อาจทำให้การดำเนินงานของบริษัทหยุดชะงักได้

อย่างไรก็ตาม บริษัทมีการจัดทำระบบบริหารจัดการอาชีวอนามัยและความปลอดภัย
(Occupational Health and Safety Assessment Series: OHSAS 18001:2001)
และมีนโยบายอาชีวอนามัยความปลอดภัย และสภาพแวดล้อมในการทำงาน
โดยถือเป็นหน้าที่ของพนักงานทุกคนที่ต้องรับผิดชอบปฏิบัติตามมาตรฐานโดยเคร่งครัด
อีกทั้งได้ติดตั้งผนังกันเสียงบนทางยกระดับอุตราภิมุขบริเวณด้านหน้าคลังน้ำมันดอนเมือง
เพื่อป้องกันความเสี่ยงกรณีการก่อวินาศกรรมยิงระเบิดใส่ถังเก็บน้ำมัน

นอกจากนี้ บริษัทได้ถ่ายโอนความเสี่ยงส่วนหนึ่งโดยทำการประกันภัยไว้กับ บริษัท กรุงเทพประกันภัย
จำกัด (มหาชน) ร่วมกับ บริษัท ทิพยประกันภัย จำกัด (มหาชน) ภายใต้กรมธรรม์หลัก 3 ฉบับ
ประกอบด้วย

1.  กรมธรรม์ประกันภัยทรัพย์สินภายใต้ความคุ้มครองความเสี่ยงภัยทุกชนิด (All Risks
    Insurance Policy) โดยรวมความคุ้มครองในกรณีธุรกิจหยุดชะงักมูลค่าประกันภัย จำนวน
    5,744.1 ล้านบาท

2.  กรมธรรม์ประกันภัยความรับผิดตามกฎหมายต่อบุคคลที่สาม มูลค่าประกันภัยจำนวน 750
    ล้านเหรียญสหรัฐ และ กรมธรรม์ประกันภัยก่อการร้าย และ วินาศภัย มูลค่าประกันภัยจำนวน
    5,878.5ล้านบาท

3.  กรมธรรม์ประกันภัยทรัพย์สินภายใต้ความคุ้มครองความเสี่ยงภัยทุกชนิด สำหรับทรัพย์สินเฉพาะ
    มูลค่าประกันภัยจำนวน 134.4 ล้านบาท

2.3 ความเสี่ยงจากการผลักดันให้เกิดมาตรการเกี่ยวกับการลดภาวะโลกร้อน

ผลกระทบจากภาวะโลกร้อนทวีความรุนแรงขึ้นอย่างเห็นได้ชัดจาก
เหตุการณ์หิมะตกหนักในประเทศแถบยุโรป
น้ำท่วมในประเทศแถบยุโรปและเอเซียทำให้ทุกประเทศทั่วโลกให้ความสำคัญในการเร่งออกมาตรการต่างๆ
เพื่อลดภาวะโลกร้อนรวมทั้ง บริษัท ท่าอากาศยานไทย จำกัด (มหาชน) เริ่มมีนโยบาย Green
and Clean Airport
โดยอาจบังคับให้หน่วยงานที่ดำเนินการบริเวณท่าอากาศยานสุวรรณภูมิต้องดำเนินการเรื่องลดการปล่อยก๊าซคาร์บอนไดอ๊อกไซด์ในอีก
1-2 ปีข้างหน้า

อย่างไรก็ดี บริษัทเล็งเห็นถึงความสำคัญของการลดภาวะโลกร้อนโดยเข้าร่วมเป็นองค์การนำร่อง
โครงการ “การจัดทำคาร์บอนฟุตพริ้นท์ขององค์กร”
ซึ่งเป็นความร่วมมือของศูนย์เทคโนโลยีโลหะและวัสดุแห่งชาติกับองค์การบริหารก๊าซเรือนกระจก
(องค์การมหาชน)
ในการสร้างขอบเขตการคำนวณปริมาณการปล่อยก๊าซเรือนกระจกจากการดำเนินกิจกรรมภายในบริษัทเพื่อให้ได้ผลการคำนวณใกล้เคียงกับความเป็นจริงซึ่งบริษัทได้ผ่านการทวนสอบและได้รับใบรับรองใช้อ้างอิงและเป็นข้อมูลเพื่อหาวิธีลดปริมาณก๊าซเรือนกระจกจากการดำเนินงานของบริษัทอย่างต่อเนื่องภายใต้การดำเนินงานของคณะกรรมการลดโลกร้อน
(Green Committee) อีกทั้งบริษัทได้ร่วมกับ บริษัท การบินไทย จำกัด (มหาชน)
ในการรณรงค์การใช้พลังงานสีเขียว “Thai Travel Green”
ด้วยการให้บริการเชื้อเพลิงอากาศยานชีวภาพ (Avaition Biofuel) แก่เที่ยวบิน TG 8421
เมื่อวันที่ 21 ธันวาคม 2554 ซึ่งเป็นสายการบินแรกในทวีปเอเชียที่ใช้น้ำมันประเภทนี้

3. ความเสี่ยงทางด้านการเงิน

ความเสี่ยงจากภาระการปฏิบัติตามสัญญาเงินกู้ระยะยาว

บริษัทมีวงเงินกู้กับสถาบันการเงินเพื่อขยายการลงทุนในธุรกิจบริการน้ำมันอากาศยานแบบครบวงจร
ในปี 2554 บริษัทมีการดำเนินการเกี่ยวกับเงินกู้กับสถาบันการเงินที่สำคัญดังนี้

1.  บริษัทได้ทำการเจรจาปรับโครงสร้างเงินกู้ที่มีอยู่เดิมกับสถาบันการเงิน 3 วงเงิน
    ตามแผนการเงินและแผนการลงทุน
    โดยการขอขยายระยะเวลาการชำระคืนเงินกู้ออกไปจากเดิมอีกประมาณ 3- 4 ปี
    มีผลให้สิ้นสุดการชำระคืนเงินกู้ ในปี พ.ศ. 2561
    ซึ่งปัจจุบันบริษัทได้รับการพิจารณาขยายระยะเวลาในการชำระคืนเงินกู้ตามที่เสนอขอเป็นที่เรียบร้อยแล้วทั้งหมด
    ประกอบด้วย

1)  สัญญาเงินกู้เพื่อลงทุนในโครงการระบบคลังน้ำมันเชื้อเพลิงอากาศยาน(Main Depot)
    และโครงการให้บริการเติมน้ำมันเชื้อเพลิงอากาศยาน (Into-plane Services)
    กับธนาคารกรุงเทพ จำกัด (มหาชน) ในวงเงิน 2,000 ล้านบาท อายุสัญญากู้ขยายจากเดิม
    10 ปี เป็นประมาณ 14 ปี โดยเริ่มผ่อนชำระเงินกู้ในปี 2551 จนถึงวันที่ 31 ธันวาคม 2554
    บริษัทมีภาระเงินกู้คงเหลือเท่ากับ 1,172.4 ล้านบาท ตั้งแต่ปี 2554
    เป็นต้นไปบริษัทจ่ายดอกเบี้ยในอัตราเท่ากับดอกเบี้ยเงินฝากประจำ 3 เดือนบวก 1.5 %
    ภายใต้ข้อตกลงเกี่ยวกับเงื่อนไขทางการเงินอื่นๆ (พิจารณาจากงบการเงินรวม) ได้แก่
    บริษัทต้องรักษาอัตราส่วนหนี้สินต่อทุน (D/E Ratio) ไว้ไม่ให้เกิน 1.50 เท่าอัตราส่วน
    DSCR (Debt Service Coverage Ratio) ไม่ต่ำกว่า 1.10 เท่า และอัตราส่วน DSCR
    สะสม (Cumulative Debt Service Coverage Ratio) ไม่ต่ำกว่า 1.25 เท่า
    โดยปัจจุบันบริษัทยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข

2)  สัญญาเงินกู้เพื่อซื้อหุ้นของบริษัท ไทยเชื้อเพลิงการบิน จำกัด กับธนาคารกสิกรไทย จำกัด
    (มหาชน) ในวงเงิน 800 ล้านบาท อายุสัญญากู้ ขยายจากเดิมประมาณ 10 ปี เป็นประมาณ
    14.5 ปี โดยเริ่มผ่อนชำระเงินกู้ในปี 2550 จนถึงวันที่ 31 ธันวาคม 2554
    บริษัทมีภาระหนี้คงเหลือเท่ากับ 311.1 ล้านบาท ตั้งแต่ปี 2554 เป็นต้นไป
    บริษัทจ่ายดอกเบี้ยในอัตรา THBFIX 6 MTH. + 1.15% ต่อปี
    โดยบริษัทได้ทำสัญญาป้องกันความเสี่ยงทางด้านอัตราดอกเบี้ยเป็นอัตราคงที่เท่ากับ 5.8% ต่อปี
    ภายใต้เงื่อนไขทางการเงินที่กำหนด (พิจารณาจากงบการเงินเฉพาะบริษัท)
    คือบริษัทจะต้องรักษาอัตราส่วนหนี้สินต่อทุน (D/E Ratio) ไม่ให้เกิน 2.25 เท่า
    และอัตราส่วน DSCR (Debt Service Coverage Ratio) ไม่ต่ำกว่า 1.20 เท่า
    ปัจจุบันบริษัทยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข

3)  สัญญาเงินกู้เพื่อซื้อหุ้นของบริษัท เจพี-วัน แอสเซ็ท จำกัด กับธนาคารธนชาต จำกัด (มหาชน)
    ในวงเงิน 220 ล้านบาท อายุสัญญาเงินกู้ขยายจากเดิมประมาณ 7 ปี เป็น 10 ปี
    โดยเริ่มผ่อนชำระเงินกู้ในปี 2554 จนถึงวันที่ 31 ธันวาคม 2554
    บริษัทมีภาระหนี้คงเหลือเท่ากับ 195.0 ล้านบาท จ่ายดอกเบี้ยในอัตรา MLR – 2.5% ต่อปี
    เป็นระยะเวลา 3 ปี (กุมภาพันธ์ 2554 - มกราคม 2557) หลังจากนั้นจ่ายดอกเบี้ยที่อัตรา
    MLR – 2.0% ภายใต้ข้อตกลงเกี่ยวกับเงื่อนไขทางการเงินที่กำหนด คือ
    บริษัทจะต้องรักษาอัตราส่วนหนี้สินต่อทุน (D/E Ratio) ไม่ให้เกิน 2.0 เท่า
    ปัจจุบันบริษัทยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข

2.  บริษัทได้รับการสนับสนุนเงินกู้เพิ่มจากธนาคารกรุงเทพ จำกัด (มหาชน) เป็นวงเงินกู้ที่ 4
    จำนวน 700.0 ล้านบาท เพื่อลงทุนในกิจการที่เกี่ยวข้อง บริษัทได้ทำการเบิกเงินกู้จำนวนแรก
    650.0 ล้านบาท เมื่อเดือนพฤศจิกายน 2554 ระยะเงินกู้ 8 ปี
    อัตราดอกเบี้ยเงินกู้กำหนดเป็นขั้นบันได โดยช่วง 2 ปีแรก เท่ากับ MLR – 1.75% ต่อปี ปีที่
    3-5 เท่ากับ MLR – 1.5% ต่อปี และปีที่ 6 เป็นต้นไป เท่ากับ MLR – 1.25% ต่อปี
    ภายใต้ข้อตกลงเกี่ยวกับเงื่อนไขทางการเงินเช่นเดียวกับวงเงินกู้ที่มีอยู่เดิม
    โดยจะเริ่มชำระคืนเงินต้นงวดแรกตั้งแต่เดือนธันวาคม 2555 เป็นต้นไป

ความเสี่ยงด้านการเงินของบริษัทจึงเป็นกรณีที่บริษัทไม่สามารถปฏิบัติตามเงื่อนไขข้างต้นได้
แต่จากผลการดำเนินงานของบริษัทนับแต่เปิดให้บริการ ณ ท่าอากาศยานสุวรรณภูมิ
บริษัทสามารถปฏิบัติตามเงื่อนไขสัญญาเงินกู้ได้ทุกวงเงิน
และยังสามารถดำรงเงื่อนไขทางการเงินได้ในระดับที่ดีกว่าข้อกำหนดของสัญญาอย่างมาก
เป็นผลให้เจ้าหนี้ธนาคารฯ มีความเชื่อมั่นในฐานะกิจการของบริษัท

นอกจากนี้
ผลจากการปรับโครงสร้างเงินกู้ทำให้บริษัทมีความมั่นใจว่าจะสามารถดำเนินงานได้ตามแผนการเงิน
และ แผนขยายการลงทุนเพิ่มเติมเพื่อรักษาอัตราความเจริญเติบโตของบริษัทได้อย่างยั่งยืน
โดยที่ยังสามารถปฏิบัติตามเงื่อนไขที่กำหนดไว้ในสัญญาเงินกู้ได้ด้วยความเสี่ยงที่ลดลงอย่างมาก